 **TÁJÉKOZTATÓ**

**A bekötési vízmérő, vízmérőhely, vízmérőakna és a házi ivóvízhálózat legfontosabb ismérvei**

A víziközmű-szolgáltatók tevékenységüket a 2011. évi CCIX. törvény és az annak végrehajtását szabályozó 58/2013. (II.27.) számú Kormányrendelet alapján végzik.

**A fenti jogszabályok szerint a vízvezeték, szerelvény a szolgáltatási joghatárig**, azaz a bekötési vízmérő utáni elzárószerelvény vízmérő felöli csatlakozó pontjáig - mérő utáni elzáró hiánya esetén a vízmérő utáni vezeték 10 cm-es pontjáig - **a szolgáltató kizárólagos tulajdonában van.**

**Ezen a szakaszon bármilyen illetéktelen beavatkozás jogkövetkezménnyel jár.**

A **vízmérőhely, vízmérőakna** és a bekötési vízmérőn - szolgáltatási joghatáron - túli vezetékhálózat a rajta lévő szerelvényekkel együtt már vízbekötés szerinti ingatlan tulajdonosáé/felhasználóé, annak minden tulajdonosi jogosultságával, kötelezettségével, kárviselési kockázatával.

A **Törvény** és annak végrehajtását szabályozó **Kormányrendelet** a közműves ivóvízellátó rendszer műszaki és közegészségügyi védelme, biztonsága érdekében **a felhasználók, ingatlantulajdonosok részére kötelező együttműködést ír elő** a szolgáltató tulajdonába tartozó részen szükségessé váló munkák elvégzéséhez, mérőhely ellenőrzésére, mérő leolvasására, cseréjére vonatkozóan.

A Felhasználó tulajdonába tartozó **vízmérőhely**, **vízmérőakna** tisztán és a Magyar Szabvány – MSZ 22115 – előírásainak megfelelő állapotban tartása, **akadálymentes, biztonságos hozzáférésének, az ott szükséges munkavégzés feltételeinek biztosítása** – annak elhelyezkedésétől függetlenül – **a Felhasználó feladata**.

**Ez alól kivételt, mentességet jogszabály nem tesz lehetővé.**

**Minden ellenőrizetlen vízmérő**, vízmérőhely a közműves ivóvízellátó rendszerre műszaki, gazdasági, kiemelten közegészségügyi kockázatot, veszélyeztetést jelent, mely esetben végsősoron a fent hivatkozott törvény 53. § (2) bekezdésének c) pontjában előírtaknak megfelelően a víziközmű-közszolgáltatási szerződést a szolgáltató felmondani kényszerül.

**A Felhasználó tulajdonába tartozó vízmérőhelyen a mérő előtti vezeték, szerelvény, valamint a vízmérő sértetlenségéért és az azok csatlakozásaira felhelyezett plombák sértetlen megőrzéséért, a vízmérő fagyelleni védelméért a Felhasználó jogkövetkezménnyel, kárviseléssel felelős.**

Aszolgáltatás folyamatos rendelkezésre állása esetén – függetlenül attól, hogy az ingatlan használatban vagy használaton kívül van – **a Felhasználó kötelezett a tulajdonába tartozó vízmérőhelyen beépített vízmérők, szerelvények és a házi vízhálózat „rendszeres” ellenőrzésére,** az előfordult rendellenesség haladéktalan megszüntetéséhez szükséges intézkedés megtételére.

A Felhasználó ezen kötelezettségének megbízottja útján is eleget tehet.

A „rendszeres” olyan intervallumot határoz meg, amivel az adott Felhasználó meg tudja előzni, időben fel tudja tárni az elfolyásokat és egyéb személyi, vagyoni biztonságot veszélyeztető károkat.

***Északdunántúli Vízmű Zrt.***

***2800 Tatabánya, Sárberek 100.***

***posta@edvrt.hu***

***www.edv.hu***